白头吟
史自守 (Ming)
白头吟，与君结发为同心。越罗新裁鹦鹉绿，宝钗斜亸凤凰金。蛾眉湾湾艳晓月，春风环佩飘飖音。合欢携手步庭下，月明笑语花阴阴。此时恩爱期白首，岂意君心辄相负。出门马足疾如飞，挥金长醉青楼酒。专房割爱妾身孤，妾孤遥羡鸳鸯偶。罗襦未暗玉珥明，妾心恋君君无情。泥沙纷纷团不就，虫丝缕缕织不成。郎君此去重还家，梦中笑看菖蒲花。